代上孫仲益尚書生日
作者：史浩
朝代：宋

paragraphs: 吳山高兮江水長，江山鬰鬰蟠光芒。
上帝靳固鍾俊良，數千百歲誰可當。
西徐老人鬢眉蒼，身着秋碧雲錦裳。
馭風騎氣下大荒，帝命錦繡裹肺腸。
天門賜之龍虎章，下爲人間除不祥。
主盟吾道承素王，向來斯文病膏肓。
公於此時氣堂堂，道配歐蘇力相望。
朝游蓬壺暮扶桑，黼黻河漢回輝光。
臨流拯溺爲舟航，人生廢置不可量。
萬里放逐蛇虺鄉，翦翎籠中看鵰翔。
小儒願公如子房，不願公貴如六郎。
玉烈石髓請飽嘗，不須更待龍宮方。